ΣΜΦ Εξέλσιορ

Τα πρώτα χρόνια

Η Εξέλσιορ ιδρύθηκε στις 23 Ιουλίου 1902  ως Ρότερνταμ Φούτμπολ Ατλέτικ Φερέριγκιν Εξέλσιορ (ολλανδικά: Rotterdam Voetbal en Atletiek Vereniging Excelsior) από μία ομάδα φίλων. Πριν από λίγες μέρες ο δήμος του Ρότερνταμ είχε δώσει επίσημα την άδεια να κατασκευάσει το στάδιο της ομάδας.
Τη σεζόν 1923-24 η Εξέλσιορ αγωνίστηκε για πρώτη φορά στην Εέρστε Κλάσε, την υψηλότερη κατηγορία του τότε ολλανδικού ποδοσφαίρου κατακτώντας την 5η θέση. Το 1926 έφτασε στη δεύτερη θέση στον όμιλο "Δύση ΙΙ".
Το 1927 η Εξέλσιορ κατέκτησε το Σίλβερ Μπολ, νικώντας την Φέγενορντ με 5-0 . Οι δύο αυτές ομάδες συγκρούστηκαν 3 χρόνια αργότερα, στον τελικό του Κυπέλλου Ολλανδίας. Αυτή τη φορά η Φέγενορντ νίκησε με 1-0 .

1954-1970

Το 1954 η Ολλανδική Ποδοσφαιρική Ομοσπονδία έκανε δεκτή την αίτηση της Εξέλσιορ να γίνει επαγγελματικός σύλλογος και έτσι άρχισε να αγωνίζεται στις επαγγελματικές κατηγορίες της Ολλανδίας . ένα χρόνο μετά, το 1955, προβιβάστηκε στην Χούφντκλασε.
Τη σεζόν 1956-57 η Εξέλσιορ αγωνίστηκε για πρώτη φορά στην Εέρστε Ντιβίζιε, ενώ μάλιστα τερμάτισε στην 9η θέση . Παράλληλα η ομάδα άλλαξε προπονητή και προσλήφθηκε ο Μπομπ Γιάνσε. Την επόμενη περίοδο αγωνίστηκε στην ίδια κατηγορία και κατέλαβε την 7η θέση. Μέχρι το 1965 αγωνιζόταν στην Εέρστε Ντιβίζιε, ενώ εκείνη την χρονιά υποβιβάστηκε στην Τβέντε Ντιβίζιε, καθώς κατέκτησε τη 16η και τελευταία θέση. Παρέμεινε στην Τβέντε Ντιβίζιε για 4 χρόνια, μέχρι το 1969, όπου προβιβάστηκε ξανά στην Εέρστε Ντιβίζιε, ενώ μάλιστα την επόμενη σεζόν προβιβάστηκε για πρώτη φορά στην ιστορία της στην Ερεντιβίζιε, κατακτώντας τη 2η θέση.

1971-1980

Μετά την άνοδο στην Ερεντιβίζιε, στον πάγκο της Εξέλσιορ ήρθε ο Γιοπ Κάστενμιλλερ, ο οποίος παρέμεινε μέχρι το 1973. Στην πρώτη της σεζόν στην πρώτη κατηγορία της Ολλανδίας, η Εξέλσιορ κατέκτησε τη 16η θέση . Παράλληλα, στο κύπελλο έφτασε μέχρι το δεύτερο γύρο, όπου αποκλείστηκε από τη Χρόνινγκεν . Έμεινε στην Ερεντιβίζιε μέχρι το 1973, όπου υποβιβάστηκε, κατακτώντας τη 17η θέση , κερδίζοντας μάλιστα και τους λιγότερους βαθμούς στην ιστορία της (18).
Το 1974, η Εξέλσιορ ήταν η πρώτη ολλανδική ομάδα με χορηγό στη φανέλα της . Μπροστά στην φανέλα είχε ένα κεφαλαίο Α (το πρώτο γράμμα της Akai, ο οποίος ήταν ο χορηγός της Εξέλσιορ). Όμως η Ολλανδική Ποδοσφαιρική Ομοσπονδία απαγόρευσε την αναφορά του χορηγού στη φανέλα, καθώς παρέπεμπε στην πρώτη ομάδα της Εξέλσιορ . Αυτή η απαγόρευση κράτησε μέχρι το 1982. Παράλληλα το 1974 κατέκτησε την πρώτη θέση στην Εέρστε Ντιβίζιε, κάτι που επαναλαμβάνεται το 1979, ενώ τις περιόδους 1976-77 και 1977-78 αγωνίστηκε στα Play Offs ανόδου, αλλά δεν προβιβάστηκε. Μάλιστα την περίοδο 1977-78 κατάφερε να φτάσει μέχρι τα ημιτελικά του κυπέλλου Ολλανδίας .
Την σεζόν 1979-80 κατέκτησε την υψηλότερη θέση στην Ερεντιβίζιε (9η ), ενώ στο κύπελλο έφτασε στο δεύτερο γύρο .

1981-1990

Το 1981 υποβιβάστηκε από την Ερεντιβίζιε, κατακτώντας τη 17η θέση . Την επόμενη χρονιά όμως προβιβάστηκε μέσω των Play Offs ανόδου και παρέμεινε στην πρώτη κατηγορία για 5 σεζόν, μέχρι το 1987 όπου ξαναϋποβιβάστηκε, κατακτώντας τη 18η και τελευταία θέση . Αυτό ήταν το μεγαλύτερο σερί παρουσιών στην Ερεντιβίζιε στην ιστορία της Εξέλσιορ. Επίσης τη σεζόν που η Εξέλσιορ υποβιβάστηκε, στο κύπελλο έφτασε μέχρι τα προημιτελικά . Ως το τέλος της δεκαετίας του '80 αγωνιζόταν στην Εέρστε Ντιβίζιε.
Τη σεζόν 1988-89 η Εξέλσιορ κατέκτησε την 3η θέση και αγωνίστηκε στα Play Offs ανόδου, αλλά δεν κατάφερε να προβιβαστεί (την προηγούμενη σεζόν κατέλαβε την 8η θέση). Την επόμενη σεζόν η απόδοση της ομάδας έπεσε, αφού κατέκτησε τη 14η θέση.

1991-2000

Όλη τη δεκαετία του '90 η Εξέλσιορ αγωνίστηκε στην Εέρστε Ντιβίζιε, με πολλά σκαμπανεβάσματα στις θέσεις που κατακτούσε. Συγκεκριμένα, μέχρι τη σεζόν 1993-94, η Εξέλσιορ τελείωνε το πρωτάθλημα κάτω από τη μέση του βαθμολογικού πίνακα. Όμως το 1994-95 κατέλαβε την 3η θέση και αγωνίστηκε στα Play Offs ανόδου, αλλά δεν κατάφερε να προβιβαστεί.
Τη σεζόν 1995-96 η ομάδα κατέκτησε τη 16η θέση, ενώ τις δύο επόμενες σεζόν κατέκτησε τη 17η  και 16η  θέση αντίστοιχα. Όμως τις σεζόν 1998-99 και 1999-00 αγωνιζόταν στα Play-Offs, χωρίς να καταφέρει να προβιβαστεί, κατακτώντας την 6η  και την 4η  θέση αντίστοιχα.

2001-2010

Τη σεζόν 2000-01 η Εξέλσιορ κατέκτησε τη 2η θέση  και αγωνίστηκε στα Play Offs, αλλά δεν κατάφερε να προβιβαστεί. Όμως τα κατάφερε την επόμενη σεζόν, κατακτώντας πάλι τη 2η θέση . Μετά από 15 συνεχόμενες παρουσίες στην Εέρστε Ντιβίζιε, προβιβάστηκε στην πρώτη κατηγορία, όμως τη σεζόν 2002-03 κατέκτησε τη 17η θέση  και υποβιβάστηκε μέσω των Play Offs υποβιβασμού. Παρ' όλα αυτά τη συγκεκριμένη σεζόν στο κύπελλο έφτασε μέχρι τα προημιτελικά .
Την περίοδο 2003-04 τερμάτισε στην 2η θέση  και αγωνίστηκε στα Play Offs ανόδου, χωρίς να προβιβαστεί. Την  επόμενη σεζόν τερμάτισε στη 12η θέση .
Το 2006 κατέκτησε τον τρίτο τίτλο της Εέρστε Ντιβίζιε και προβιβάστηκε αυτόματα στην Ερεντιβίζιε, κερδίζοντας μάλιστα τους περισσότερους βαθμούς στην ιστορία της (75 ). Την περίοδο 2006-07 κατάφερε να εξασφαλίσει την παραμονή της στην Ερεντιβίζιε, κατακτώντας τη 16η θέση , και νίκησε στα Play Offs ανόδου/υποβιβασμού, νικώντας στον δεύτερο γύρο την Φίενταμ (1-0 εκτός, 3-0 εντός) και στον τρίτο γύρο τη Ρούζενταλ (1-1 εκτός, 1-0 εντός). Το 2008 υποβιβάστηκε, κατακτώντας τη 18η και τελευταία θέση , ενώ την επόμενη σεζόν τερμάτισε στην Εέρστε Ντιβίζιε στην 5η θέση .
Το 2010 η Εξέλσιορ επέστρεψε στην Ερεντιβίζιε, μέσω των Play Offs ανόδου (κατέκτησε την 3η θέση στην κανονική περίοδο ). Νίκησε στους αγώνες με τη Τσβόλε (0-1 εκτός , 4-3 εντός ) και με τη Σπάρτα Ρότερνταμ (1-1 εκτός , 0-0 εντός ), οπότε προβιβάστηκε.

2011-

Τη σεζόν 2010-11 έκανε μια καλή αρχή στην Ερεντιβίζιε, κερδίζοντας δέκα βαθμούς στα πρώτα πέντε παιχνίδια της, ενώ κέρδισε και στο Ντέρμπι του Ρότερνταμ επί της Φέγενορντ με σκορ 3-2 . Στο υπόλοιπο της σεζόν, Η Εξέλσιορ έπαιρνε καλά αποτελέσματα από ομάδες-μεγαθήρια. Κέρδισε την Άλκμααρ με 2-1  και πήρε ισοπαλίες με την Χρόνινγκεν  και με τον Άγιαξ . Στο τελευταίο ματς της κανονικής περιόδου, κέρδισε τη Φίτεσε με 4-1 . Τελειώνοντας το πρωτάθλημα στη 16η θέση , η Εξέλσιορ είχε να αντιμετωπίσει την Ντεν Μπος και την Χέλμοντ Σπορτ στα Play Offs ανόδου/υποβιβασμού. Μετά τη νίκη εντός έδρας κόντρα στη Χέλμοντ Σπορ με 4-2 , εξασφάλισε την παραμονή της στην Ερεντιβίζιε.
Η σεζόν 2011-12 ήταν απογοητευτική για την Εξέλσιορ καθώς τερμάτισε στην τελευταία θέση του πρωταθλήματος με μόνο 4 νίκες σε 34 αγώνες . Ο σύλλογος υποβιβάστηκε στην Εέρστε Ντιβίζιε. Προπονητής σε αυτή τη κακή σεζόν ήταν ο Γιον Λάμερς, ο οποίος απολύθηκε στο τέλος της περιόδου . Στο κύπελλο κατάφερε να φτάσει στον τρίτο γύρο.
Την περίοδο 2012-13 τερμάτισε στη 15η θέση, με μόνο 4 νίκες, κατακτώντας μόνο 21 βαθμούς . Στο κύπελλο έφτασε μέχρι τον δεύτερο γύρο , όπου αποκλείστηκε από την Μόσο Σνικ, η οποία αγωνίζεται στην Τοπκλασε, στα πέναλτι με 5-4 (1-1 ο αγώνας ). Προπονητής σε αυτή τη σεζόν ήταν ο Ολλανδός Λεόν Φλέμινγκς , ο οποίος αποχώρησε στο τέλος της σεζόν .
Στις 15 Ιανουαρίου 2014, ο πρόεδρος της Εξέλσιορ, Άλμπερτ Ντε Γιονγκ, αποκάλυψε ότι ο σύλλογος έχει χρέος 3.000.000 €, λόγω της κακής πορείας της ομάδας τη σεζόν 2012-13, καθώς και των υποδομών και υπάρχει πρόβλημα με την αδειοδότηση της Ποδοσφαιρικής Ομοσπονδίας της Ολλανδίας .
Τη σεζόν 2013-14 η Εξέλσιορ κατέκτησε την 3η θέση , κερδίζοντας έτσι την είσοδο στο δεύτερο γύρο των Play Offs ανόδου. Στο δεύτερο γύρο κέρδισε την Ντεν Μπος (2-1 εντός , 1-3 εκτός ) και προκρίθηκε στον τρίτο γύρο με συνολικό σκορ 2-5. Εκεί αντιμετώπισε την Βάαλβαϊκ, όπου με συνολικό σκορ 4-2 (εντός 2-0 , εκτός 2-2 ), προβιβάστηκε στην Ερεντιβίζιε . Στο κύπελλο έφτασε στον τέταρτο γύρο , όπου αποκλείστηκε από την Τσβόλε με 1-4 .
Την περίοδο 2014-15 τερμάτισε στην 15η θέση, την καλύτερη θέση στην Ερεντιβίζιε μετά από το 1986.

Η συνεργασία με τη Φέγενορντ

Το 1979, ο πρόεδρος της Εξέλσιορ Γιαπ Μπόντενμπαλ και της Φέγενορντ Πίτερ Στέπχαν συμφώνησαν την αρχή μιας συνεργασίας μεταξύ των δύο ομάδων του Ρότερνταμ . Το 1996 αυτή η συνεργασία έγινε επίσημη .
Στις 20 Δεκεμβρίου 2008, η Φέγενορντ ανακοίνωσε να μην ανανεώσει τη σύμβαση της συνεργασίας με την Εξέλσιορ λόγω οικονομικών προβλημάτων
. Ωστόσο, 5 μήνες αργότερα, στις 21 Μαΐου 2009, η Φέγενορντ και η Εξέλσιορ συμφώνησαν σε μια ακόμη πιο εκτεταμένη συνεργασία .
Ως μέρος της νέας συμφωνίας, οι σύλλογοι συγχώνευσαν τις 2 ακαδημίες τους και δημιούργησαν την Ακαδημία Φέγενορντ, η οποία εγκρίθηκε από την Ολλανδική Ποδοσφαιρική Ομοσπονδία στις 23 Ιουνίου 2010 . Ο διευθύνων σύμβουλος της Εξέλσιορ, Σάιμον Κέλντερ, δήλωσε: «Λυπήθηκα με την διακοπή της συνεργασίας με την Φέγενορντ, αλλά τώρα έχουμε κάτι καλύτερο, δεν μειώνει μόνο το κόστος, αλλά είμαι πεπεισμένος ότι θα ωφεληθούν τα δύο σωματεία»
.
Το 2015 οι δύο σύλλογοι θα διακόψουν την συνεργασία μεταξύ τους, λόγω ότι η Φέγενορντ θέλει να κάνει αίτηση στην Ολλανδική Ποδοσφαιρική Ομοσπονδία να αγωνιστεί η Γιονγκ Φέγενορντ, η ομάδα νέων των δύο συλλόγων, και η κοινή ακαδημία τους πρέπει να διαχωριστεί σε δύο ξεχωριστές . Την 1η Ιουλίου 2015 η συνεργασία έληξε επίσημα

Η Εξέλσιορ σήμερα

Σήμερα η Εξέλσιορ αγωνίζεται στην Ερεντιβίζιε, την πρώτη κατηγορία του ολλανδικού ποδοσφαίρου. Τα χρώματα της ομάδας είναι το μαύρο και το κόκκινο. Εκτός από την ανδρική ομάδα, η Εξέλσιορ παρέχει ακαδημίες νέων και παίδων .